**ΠΟΛΙΤΙΚΗ ΠΟΙΟΤΗΤΑΣ ΓΙΑ ΤΗΝ ΑΝΑΠΤΥΞΗ ΚΑΙ ΒΕΛΤΙΩΣΗ ΤΟΥ ΔΠΜΣ**

Η Πολιτική Διασφάλισης Ποιότητας των τριών ακαδημαϊκών μονάδων που συνδιοργανώνουν το Διατμηματικό Πρόγραμμα Μεταπτυχιακών Σπουδών (ΔΠΜΣ) «Επιστήμες Αποκατάστασης», δηλ. των Τμημάτων Λογοθεραπείας, Νοσηλευτικής και Φυσικοθεραπείας της Σχολής Επιστημών Αποκατάστασης Υγείας του Πανεπιστημίου Πατρών, εναρμονίζεται με την Πολιτική Διασφάλισης Ποιότητας του Πανεπιστημίου Πατρών, και αποβλέπει στην υλοποίηση στόχων ποιότητας που αφορούν την οργάνωση και λειτουργία όλων των Προγραμμάτων Σπουδών που προσφέρουν αυτά τα Τμήματα. Παράλληλα, εστιάζει στη συνεχή βελτίωση του εκπαιδευτικού, ερευνητικού και διοικητικού έργου, ώστε αυτό να προσαρμόζεται στις σύγχρονες ακαδημαϊκές και ερευνητικές συνθήκες.

Η Πολιτική Διασφάλισης Ποιότητας αναπτύσσεται και εξειδικεύεται και στα ΠΜΣ των συνεργαζόμενων Τμημάτων, τα οποία δεσμεύονται για την εφαρμογή πολιτικής που υποστηρίζει την ακαδημαϊκή φυσιογνωμία και τον προσανατολισμό των ΠΜΣ, προωθεί με σαφήνεια το σκοπό και το αντικείμενό τους, διατυπώνει τους στρατηγικούς στόχους τους, και καθορίζει τις ενδεικνυόμενες ενέργειες και τους τρόπους μέσω των οποίων μπορούν αυτοί να επιτευχθούν με απώτερο σκοπό τη διαρκή βελτίωσή τους.

Το ΔΠΜΣ αποσκοπεί:

1. Στην απόκτηση ισχυρού επιστημονικού υπόβαθρου ώστε οι επιστήμονες υγείας να διευρύνουν την εμπειρία τους και να εμβαθύνουν την επιστημονική τους γνώση στην αποκατάσταση των ασθενών με βάση επιστημονικώς τεκμηριωμένα προγράμματα και παρεμβάσεις θεραπευτικής ή παρηγορητικής προσέγγισης.

2. Στην έρευνα για την παραγωγή και αξιοποίηση προηγμένων θεωρητικών και πρακτικών γνώσεων, και για την ανάπτυξη καινοτόμων μεθοδολογιών, τεχνικών και κλινικών εφαρμογών στον επιστημονικό χώρο της Αποκατάστασης.

3. Στη διεπιστημονική εκπαίδευση επιστημόνων υγείας στο σχεδιασμό και υλοποίηση της έρευνας στις προηγμένες τεχνικές αποκατάστασης και στην προαγωγή της διεπιστημονικότητας στον τομέα της Αποκατάστασης με σκοπό την καλύτερη, έγκυρη και ασφαλή υπηρέτηση της υγείας του ατόμου.

4. Στην κατάρτιση των επιστημόνων υγείας με εξειδικευμένες δεξιότητες και γνώσεις σχετικά με την κλινική λογοθεραπευτική, νοσηλευτική και φυσιοθεραπευτική αξιολόγηση, ανάλογα με την ειδίκευση που θα ακολουθηθεί και την εφαρμογή εξειδικευμένων προγραμμάτων διαχείρισης και παρέμβασης. Απώτερος σκοπός, η επιτυχής σταδιοδρομία τόσο στον ακαδημαϊκό όσο και στον ιδιωτικό και δημόσιο κλινικό τομέα.

Το γνωστικό αντικείμενο που θεραπεύει το ΔΠΜΣ είναι οι «Επιστήμες Αποκατάστασης». Το ΔΠΜΣ πραγματεύεται τις εφαρμογές και παρεμβάσεις βάσει ενδείξεων στις Επιστήμες Υγείας, συγκεκριμένα στο πεδίο Λογοθεραπείας, Νοσηλευτικής και Φυσικοθεραπείας, σε ολόκληρο το φάσμα των παθολογικών καταστάσεων και ειδικών πληθυσμιακών ομάδων

Οι στρατηγικοί στόχοι του ΔΠΜΣ περιλαμβάνουν τους εξής:

Α. Διασφάλιση εκπαίδευσης υψηλού επιπέδου σε όλες τις ειδικεύσεις.

Β. Παραγωγή ερευνητικού έργου υψηλού επιπέδου σε όλες τις ειδικεύσεις.

Γ. Βελτίωση αποτελεσματικότητας διοικητικών λειτουργιών.

Δ. Κινητικότητα / διεθνοποίηση.

Η επίτευξη των παραπάνω στρατηγικών στόχων αποτελεί βασικό μέλημα των συνεργαζόμενων Τμημάτων και καθίσταται δυνατή χάρη στην ενεργό συμμετοχή των φοιτητών στις δραστηριότητές τους. Ειδικότερα, για την υλοποίηση της πολιτικής αυτής, οι ακαδημαϊκές μονάδες δεσμεύονται να εφαρμόζουν διαδικασίες ποιότητας, οι οποίες θα αποδεικνύουν:

Α. Την καταλληλότητα της οργάνωσης και λειτουργίας του ΔΠΜΣ.

Β. Την επιδίωξη μαθησιακών αποτελεσμάτων και προσόντων σύμφωνα με το Ευρωπαϊκό και το Εθνικό Πλαίσιο Προσόντων Ανώτατης Εκπαίδευσης επιπέδου 7.

Γ. Την προαγωγή της ποιότητας και αποτελεσματικότητας του διδακτικού έργου στο ΔΠΜΣ.

Δ. Την καταλληλότητα των προσόντων του διδακτικού προσωπικού για τα ΔΠΜΣ.

Ε. Το επίπεδο ζήτησης των αποκτώμενων προσόντων των αποφοίτων στην αγορά εργασίας.

ΣΤ. Την ποιότητα των υποστηρικτικών υπηρεσιών, όπως οι διοικητικές υπηρεσίες, οι βιβλιοθήκες και οι υπηρεσίες φοιτητικής μέριμνας για το ΔΠΜΣ.

Ζ. Την αποδοτική αξιοποίηση των οικονομικών πόρων του ΔΠΜΣ που προέρχονται από τα δίδακτρα.

Η. Τη διενέργεια της ετήσιας εσωτερικής αξιολόγησης για το ΔΠΜΣ με τη συνεργασία της ΟΜΕΑ του επισπεύδοντος Τμήματος Λογοθεραπείας και της ΜΟΔΙΠ του Ιδρύματος.

Επισημαίνεται ότι η Πολιτική Ποιότητας των τριών ακαδημαϊκών μονάδων για την ανάπτυξη και βελτίωση του ΔΠΜΣ «Επιστήμες Αποκατάστασης» έχει αναρτηθεί στην ιστοσελίδα του ΔΠΜΣ [www.rehabsciences.upatras.gr](http://www.rehabsciences.upatras.gr).

Τέλος, το ΔΠΜΣ επικεντρώνεται στα ακόλουθα συνολικά μαθησιακά αποτελέσματα για τους φοιτητές μετά την ολοκλήρωση των σπουδών τους:

Α. Ικανότητα ανάλυσης και αξιολόγησης δεδομένων σχετικών με την κατάσταση υγείας των ασθενών, μέσω των κατάλληλων μεθόδων κλινικής εκτίμησης και διαγνωστικής διερεύνησης.

Β. Ικανότητα αναγνώρισης και προσδιορισμού των βιολογικών, ψυχολογικών και κοινωνικών αναγκών / προβλημάτων των ασθενών.

Γ. Ικανότητα σχεδιασμού της θεραπευτικής φροντίδας των ασθενών, με έμφαση στη διαχείριση του πόνου, στην προαγωγή της λειτουργικότητας / κινητικότητας και στην ψυχοσυναισθηματική υποστήριξη αυτών.

Δ. Ικανότητα εφαρμογής εξατομικευμένων θεραπευτικών παρεμβάσεων, οι οποίες χαρακτηρίζονται από αποτελεσματικότητα και ασφάλεια και στοχεύουν στην πληρέστερη δυνατή κάλυψη των αναγκών των ασθενών και της οικογένειάς τους.

Ε. Ικανότητα αντικειμενικής αξιολόγησης της παρεχόμενης θεραπευτικής φροντίδας, με στόχο τη συνεχή βελτίωσή της.

ΣΤ. Ικανότητα αναγνώρισης ηθικών διλημμάτων και κατάλληλης διαχείρισής τους, με την προάσπιση των δικαιωμάτων των ασθενών ως προτεραιότητα.

Ζ. Ικανότητα παροχής πληροφόρησης και εκπαίδευσης στους ασθενείς, με σκοπό τη βελτίωση των ικανοτήτων αυτοφροντίδας τους.

Η. Ικανότητα ερευνητικού σχεδιασμού και συμμετοχής σε ερευνητικά προγράμματα.

Θ. Ικανότητα ενεργού συμμετοχής στην ομάδα αποκατάστασης, μέσω της ανάπτυξης δεξιοτήτων συνεργασίας με τα υπόλοιπα μέλη.

Ι. Ικανότητα ηγεσίας και απόκρισης σε διοικητικό ρόλο, ο οποίος θα εστιάζει στη διαχείριση και αξιοποίηση του έμψυχου δυναμικού στο χώρο εργασίας.